Vyčlenila sa celková suma 2 267 574 462 EUR, z ktorej sa prijímateľom do 31. decembra 2020 vyplatilo 1 675 770 713 EUR. Platby sú podmienené pevným záväzkom prijímateľov realizovať projekt prostredníctvom konečného investičného rozhodnutia.

Podstatný pokrok dosiahli realizátori integrácie veternej energie na mori (OWE) do siete a realizátori posledného zostávajúceho projektu zachytávania a ukladania oxidu uhličitého (ďalej len „CCS“) sa rozhodli ukončiť finančnú podporu projektu.

V tejto správe sa za každú časť programu EEPO uvádza, aký pokrok bol dosiahnutý pri vykonávaní projektov a realizácii Európskeho fondu pre energetickú efektívnosť (EEEF). Táto správa nadväzuje na správu, ktorá bola prijatá v roku 2020 . Týka sa vykonávania projektov v období od 1. januára 2020 do 31. decembra 2020 a platieb realizovaných počas tohto obdobia.

Odolná infraštruktúra je základom energetickej únie. Minulý rok, v roku 2020, sa do prevádzky uviedol ďalší dôležitý projekt v oblasti prepojenia a významne sa posilnila regionálna spolupráca.

1.1. Doterajší pokrok

Doteraz bolo dokončených 38 (stav nezmenený v porovnaní s rokom 2019, pretože v roku 2020 sa žiaden projekt nedokončil) zo 44 projektov infraštruktúry, štyri boli ukončené a dva projekty prebiehajú.

V odvetví elektrickej energie bolo dokončených všetkých 12 projektov.

V oblasti prepojení v plynárenstve sa dokončilo 13 z 18 projektov; dva postupujú podľa nového zmeneného harmonogramu a tri boli ukončené.

V oblasti projektov reverzného toku a prepojení v strednej a východnej Európe bolo dokončených 13 projektov a jeden projekt v Rumunsku Komisia ukončila v septembri 2014.

Od poslednej správy o realizácii EEPO možno vyzdvihnúť najmä pokrok v týchto oblastiach:

–Prepojenie Grécka a Bulharska (IGB) je kľúčovou trasou na prepravu plynu z TAP a gréckeho skvapalneného zemného plynu na sever a predstavuje dôležitý projekt na diverzifikáciu dodávok plynu v regióne juhovýchodnej Európy. Ide o projekt spoločného záujmu (PCI 6.8.1) a prioritný projekt v oblasti energetickej konektivity v strednej a juhovýchodnej Európe (CESEC). Komisia tomuto projektu od začiatku poskytuje politickú a finančnú podporu. Projekt získal 45 miliónov EUR z Európskeho energetického programu pre oživenie a 39 miliónov EUR z Európskeho fondu regionálneho rozvoja. Vo výstavbe projektu sa dosiahol ďalší pokrok v roku 2020 a predpokladá sa, že bude dokončený do konca roku 2021. Testovanie a uvedenie do prevádzky je naplánované v prvom polroku 2022.

–Ministerstvo energetiky, obchodu, priemyslu a cestovného ruchu v Cyperskej republike pripravuje realizáciu prijímacieho terminálu zemného plynu, ktorý prispeje k diverzifikácii cyperského energetického mixu a k ukončeniu energetickej izolácie ostrova, ako aj k uľahčeniu hospodárskej súťaže v oblasti výroby elektrickej energie zo zemného plynu nezávislými výrobcami. Očakáva sa, že do konca roku 2022 vstúpi zemný plyn na cyperský trh.

V súčasnosti sa predpokladá, že prvý z týchto dvoch prebiehajúcich projektov by mal byť dokončený do konca roku 2021 a druhý do konca roku 2022.

2. Projekty veternej energie na mori

2.1. Doterajší pokrok

Podprogram pre veternú energiu na mori pozostával z deviatich projektov, pričom podpora vo výške 565 miliónov EUR bola rozdelená medzi dve hlavné oblasti činností:

– rozsiahle testovanie, výrobu a rozmiestňovanie inovačných turbín a základových konštrukcií na mori (šesť projektov) a

– rozvoj modulárnych riešení integrovania prenosu veľkých objemov veternej elektrickej energie do siete (tri projekty).

Sedem z deviatich projektov bolo dokončených a dva boli ukončené predčasne. Na projekty sa vyplatilo 399 945 664 EUR (po odpočítaní príkazov na vymáhanie).

2.2. Doterajší pokrok podľa odvetví

2.2.1. Pokrok v oblasti inovačných turbín a konštrukcií na mori